k startowej stronje | archiw | impresum | kontakt
wutora, 23.10.2018 | k dolnoserbskej wersiji
Jan Budar, Budyšin 01.04.2005
Po njeličomnych zwrěšćenjach při stworjenju serbskorěčnych hrajnych filmow je so filmowcam wokoło dr. Tonija Bruka tola njewšědny wuspěch poradźił. Při tym wopokazachu so – kaž tak husto w Serbach – přećelske styki, w tymle padźe k prof. Jeanej Kudeli z Parisa, jako přewšo płódne. Kudela a Bruk přeswědčištaj znateho francoskeho režisera Clauda Chabrola, Serbam prawa za synchronizaciju jeho najnowšeho psycho-thrillera „La Demoiselle D´Honneur“ přewostajić.
Titul rěka přełoženy „družka“ a pokazowaše so loni w němskich kinach pod titulom „Die Brautjungfer“. Režiser bě zahorjeny, jako zhoni, zo njeje pola Serbow „družka“ jenož ryzy funkcija na kwasach, ale zo eksistuje wosebita drasta, kiž so tež k druhim přiležnosćam nosy. Nasta enthuziastiski projekt, do kotrehož běchu serbscy dźiwadźelnicy runje tak kaž rozhłosownicy zapřijeći. Prěnje probowe natočenja wotměchu so hižo wokoło lońšich jutrow, po nimale 5 měsacach intensiwneho dźěła pak je nětko serbskorěčna werzija filma kompletnje natočena.
Senta (Laura Smet) žada sej wot Phillipa (Benoit Magimel), zo jako znamjo lubosće čłowjeka zamorduje
25lětny Philippe (Benoit Magimel) dźěła jako přistajeny w twarskej firmje a bydli ze swojimaj młodšimaj sotromaj hišće pola swojeje maćerje. Starša sotra Sophie wuda so na přijomneho wohnjoweho wobornika Jackija (Eric Seigne). Na jeju kwasu zeznaje Philippe družku Sentu (Laura Smet) a zalubuje so do njeje. Phillipe je skerje w byrgarskich wuskostliwych poměrach wotrostł a runje tohodla so jemu Senćina njekonwencionelna swoboda lubi. Z časami dźěła wona jako model a dźiwadźelnica a bydli w pincy bjezbóžnje wulkeho domu. Nimo njej bydli w tutym domje hišće jeje macocha, kiž zwučuje w druhej etaži dźeń wote dnja tango. Senta je njewotwisna, potajna a powěda spodźiwne powědki. Phillipe, kiž je so nadměru do Senty zalubował, sadźi samo swoje wuspěšne dźěło na hrački, zanjecha swoju swójbu a njepytnje ani, zo bywaja Senćine fantazije dźeń a absurdniše. Wjeršk toho je, zo žada sej Senta wot Phillipa swojorazny dopokaz lubosće: dyrbi čłowjeka zamordować. Jej njeńdźe wo to, koho zabije, ale prosće wo fakt, zo někoho zamorduje. Phillipe ma tole spočatnje za hubjeny žort, bórze pak pytny, zo wot tohole nadawka woprawdźe cyła Senćina lubosć wotwisuje …
Film změje štwórtk, 26. meje swoju premjeru w Budyskim kinje, hdźež potom cyły tydźeń wšědnje we 18 hodź. poběži. Po tym maja zajimowane wjesne kluby a towarstwa móžnosć, sej film pak jako wideo pak jako DVD w Sorabia studiju (Serbski dom, Póstowe naměsto 2) wupožčić. Na lětušim folkornym festiwalu „Łužica 2005“ so film tohorunja pokaza, a to pod hołym njebjom direktnje při Chrósčanskim pomniku. Prof. Jean Kudela, kiž je projekt sobu zeskutkownił, je k tutej přiležnosći hižo swój wopyt připowědźił. A snano změja serbscy fanojo samo přiležnosć, skónčnje režisera Clauda Chabrola live dožiwić. Wón wjerći drje w tymle času hižo dalši film, chabła pak hišće, kaž piše we wotmołwje na oficialne přeprošenje Domowiny. Wuhlady pak su dobre, dokelž dósta pječa za samsny kónc tydźenja přeprošenje na woprawdźity serbski kwas we Łužicy.
Francoska/Němska 2004, Łužica 2005
režija: Claude Chabrol
wjertna kniha: Claude Chabrol, Pierre Leccia
dźiwadźelnicy: Benoit Magimel, Laura Smet, Aurore Clement, Bernard Le Coq, Solene Bouton, Anna Mihalcea, Michel Duchaussoy, Suzanne Flon, Eric Seigne, Pierre-Francois Dumeniaud, Philippe Duclos, Thomas Chabrol, Isolde Barth
serbska premjera: štwórtk, 26. meje, 18 hodź. w Budyskim kinje
Chceće swoje měnjenje k tutemu přinoškej wozjewić?
Wobdźělće so na našej diskusiji!
pol_Latn szl_Latn gla_Latn szl_Latn ces_Latn szl_Latn szl_Latn szl_Latn slv_Latn ltz_Latn ltz_Latn oci_Latn pol_Latn ces_Latn slk_Latn